《昌甫题西洛遗民诗卷并所书杜句》
宋代·韩淲

东里感兴西洛诗，其年忧国初南来。后人玩之可忘疲，甚矣世变非吾衰。

长言短句笔墨古，颠倒妙处谁能窥。雨凉梅熟樽酒地，旧人家藏欣见之。

其间亦录杜陵老，笺阔轴大何尔为。要知真识未易见，我乃徵逐于兹时。

潇湘莫结遗民悲，信诚空叹晏叟痴。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。